L-UE u l-Libanu adottaw il- prijoritajiet tas-sħubija għall-erba' snin li ġejjin, kif ukoll il-ftehim . Il-prijoritajiet tas-sħubija stabbilixxew qafas imġedded għal impenn politiku u kooperazzjoni msaħħa. Kienu miftiehma fil-kuntest tal-politika Ewropea tal-viċinat riveduta u l-istrateġija globali tal-UE dwar il-politika estera u ta' sigurtà. Il-ftehim jinkludi l-impenji reċiproċi li permezz tagħhom l-UE u l-Libanu ser iwettqu l-wegħdiet li huma għamlu fil-konferenza ta' Londra li saret fi Frar 2016 dwar appoġġ lis-Sirja u r-reġjun. L-għan huwa li jtejbu l-kundizzjonijiet tal-għajxien kemm tar-refuġjati li jkunu qed joqogħdu temporanjament fil-Libanu u tal-komunitajiet ospitanti vulnerabbli. Dan tħabbar b'mod konġunt minn Federica Mogherini, Rappreżentant Għoli għall-Affarijiet Barranin u l-Politika ta' Sigurtà u Gebran Bassil, il-Ministru għall-Affarijiet Barranin tar-Repubblika tal-Libanu fi Brussell nhar it-Tlieta 15 ta' Novembru. Il-prijoritajiet tas-sħubija fir-relazzjonijiet UE-Libanu għas-snin li ġejjin jinkludu: is-sigurtà u l-ġlieda kontra t-terroriżmu, il-governanza u l-istat tad-dritt, it-trawwim tat-tkabbir u l-opportunitajiet ta' xogħol, u l-migrazzjoni u l-mobilità. Ftehim bejn l-UE u l-Libanu jipprevedi allokazzjoni mill-UE ta' mill-inqas € 400 miljun fl-2016-2017, minbarra l-assistenza bilaterali ta' aktar minn € 80 miljun għal dawk is-sentejn. Huwa jiddeskrivi l-impenji reċiproċi speċifiċi biex jindirizzaw l-impatt tal-kriżi Sirjana u għandu l-għan li jbiddel is-sitwazzjoni f'opportunità biex itejjeb il-prospetti soċjoekonomiċi, is-sigurtà, l-istabbiltà u r-reżiljenza kollha tal-Libanu. Min-naħa tiegħu, il-Libanu jimpenja ruħu li jiffaċilita s-soġġorn temporanja ta' refuġjati Sirjani, partikolarment fir-rigward tal-istatus ta' residenza tagħhom. Il-pajjiż bħalissa qed jospita mill-inqas 1.1 miljun Sirjan . Huwa l-pajjiż li qiegħed jospita l-ogħla numru ta' persuni spostati u refuġjati, kemm għal kull persuna kif ukoll għal kull kilometru kwadru. Deċiżjoni tal-Kunsill ta' Assoċjazzjoni UE-Libanu fejn intlaħaq qbil rigward il-Prijoritajiet tas-Sħubija bejn l-UE u l-Libanu Din ir-riżorsa bħalissa hi disponibbli biss bil-lingwa jew il-lingwi li ġejjin: Delegazzjoni tal-Unjoni Ewropea għal-Libanu